Europska rada

Europska rada (jendźelsce Council of Europe, francosce Conseil de l’Europe) je europska mjezynarodna organizacija, kotraž bu 5. meje 1949 přez Londonske zrěčenje załožena a wopřijima dźensa 47 statow. Wona je forum za debaty wo powšitkownych europskich prašenjach. Jeje wustawki předwidźa zhromadne dźěło čłonskich statow ze zaměrom spěchowanja hospodarskeho a socialneho postupa w Europje.

Sydło Europskeje rady je Europski palast w Straßburgu. Kóždolětnje dnja 5. meje swjeći so załoženski dźeń rady jako „Dźeń Europy“. Byrnjež Europska rada samsnu chorhoj a hymnu kaž Europska unija wužiwała, njeje institucionelnje z njej zwjazana.

Wona je najstarša politiska organizacija Europy. Załoženske staty Europskeje rady běchu Belgiska, Danska, Francoska, Irska, Italska, Luxemburgska, Nižozemska, Norwegska, Šwedska a Zjednoćene kralestwo. Zwjazkowa republika Němska je wot 2. meje 1951 z čłonom. Hač na tři wuwzaća su mjeztym wšě europske staty z čłonami organizacije. Swjaty stoł ma jenož status wobkedźbowarja, Běłoruska je wot lěta 1993 zastupny kandidat a přistup Kosowa je hakle potom móžny, hdyž je jeho mjezynarodny status jasny. 

 Wotkazaj 

 Oficielna webstrona

Kategorija:Europa
Kategorija:Mjezynarodna organizacija
Kategorija:Załožene 1949